Papersnake/gushiwen huggingface dataset:
九藤杖
张怀泗（清代）

沧江龙子卓水立，飞上青天爪甲湿。壶公伸手攫龙回，云归雨歇千山碧。

昔日为竹骑长房，今日为藤扶颠张。是杖是龙那可测，精光炯炯千夫强。

归来行脚半天下。倦卧匡床保婴姹。有客肩藤款筚门，健仆依依随长者。

青城大峨花冥冥，五岳四镇苍然青。便欲登峰观日出，径跨长虬横海溟。

游山有福未易得，到处且寻诗酒客。黄发友人今在无，绰约仙娥方食息。

与君邂逅亦前缘，慎勿奔腾思舍旃。杖乡杖国知何似，试量佛顶谁媸妍。
道傍竹
杨万里（宋代）

竹竿穿竹篱，却与篱为柱。
大小且相依，荣枯何足顾。
初八日，甘谷招饮，题其小照五卷 其五
全祖望（清代）

杲堂一瓣香，赖君再峥嵘。从今嘘火力，便作长明灯。
次林茂之先生八十自纪韵
黄虞稷（清代）

八十才名遍九州，先朝遗老至今留。听谈旧事开元载，早识词今万历秋。

藜杖寻诗荒径外，松风坐客小楼头。乳山咫尺能招隐，我欲从之一溯游。
宴王允同雅会堂用外舅韵
徐贲（元代）

东风奏弦筦，开宴锦堂深。酒气酣春色，桐香落午阴。

花残惟驻萼，莺老尚调音。感此频怀旧，因伤久别心。
夜坐
王炎（宋代）

月白侵衣冷，窗间对一灯。
淹留归未得，进取我何能。
空室无天女，清谈只衲僧。
不嫌身寂寞，绝喜睡瞢腾。
渡河 其一
查文经（清代）

天风一夜扫沈霾，晓树苍苍宿雾开。大海狂飙龙卷去，太行晴色雁擎来。

临河莫唱《公无渡》，作楫还思楚有材。万古英雄淘不尽，功高终许画云台。
皇城燕
李桂（明代）

皇城燕，皇城燕。朝朝暮暮时相见。去年哺子白玉阶，今年落羽黄金殿。

双双斜掠东风飞，不识春光几回换。天门十二去还来，香泥时涴龙盘砚。

可怜鹦鹉解能言，十年不见昭阳面。
松江早春
葛其龙（清代）

一江晴暖涨红潮，遥望芦滩雪已消。正是鳜鱼初上候，钓船齐泊梦花桥。
和贾陶二老二首
胡寅（宋代）

已愧名邦忝，仍无秀句传。
花光随处好，草色与愁连。
论少庭常寂，心閒地更偏。
先生肯乘兴，一醉赏风烟。
蚤行
高心夔（清代）

春塘敛曙霞，风岸散林鸦。细浪舒苔发，轻冰蹙蒋芽。

泉生樵磴舒，路转钓矼斜。战垒依前陇，炊烟拥几家。

青畴緟绣罽，白骨荐蓬麻。断续荒村犬，声声送客车。
白鹤泉
王宾基（清代）

泉脉枕云宝，洞涯日无辉。悬崖擘垂练，企石心奋飞。

封池惊雷擘，巨斧安可挥。奎曜应灵宅，众口互乖违。

松磴饯落月，醉卧铿琴徽。送声出山去，飞念迥无依。
衰甚书感
陆游（宋代）

发残不胜冠，齿堕欲废嚼；譬如亭皋木，秋至叶自落。
岂惟形骸变，意气已非昨。
床隅倚拄杖，壁上挂双屩，经旬不出户，薄饭羹藜藿。
居然远霜露，因得养腰脚。
年衰固应死，延促未可度。
人之生实难，寿终固为乐。
开卷思千载，阅世等六博。
志士有蹈海，儒生亦投阁。
何如酿浊醪，遇兴时独酌？半酣望青天，万事付一噱。
雪中骑牛拜米南宫墓
陈柏（宋代）

少年不解事，买骏轻千金。何如小黄犊，踏雪空山深。

小小双牧童，吹笛穿松林。醉拜南宫墓，地下有知音。
过黄狗步
赵蕃（宋代）

古步经黄狗，平沙隐白鸥。
顺流翻逆浪，欲去若苛留。
历历川原路，萧萧风雨秋。
颓然怕看镜，白尽几分头。
葫芦颂
黄庭坚（宋代）

大葫芦乾枯，小葫芦行酤。
一居金仙宅，一往黄公垆。
有此通大道，无此令人老。
不问恶与好，两葫芦俱倒。
添字浣溪沙 即事
蔡灿（清代）

书带垂垂拂槛青。杜鹃枝上露华零。半晌凭栏无一语，数春星。

斟酌新题频搁笔，推敲险韵屡挑灯。听得唤眠佯不应，待诗成。
睡起二首
黄庭坚（宋代）

帘幕阴阴不见人，日斜窗影弄游尘。
风和睡起鸟声乐，天地无私花柳春。
谢新恩·樱桃落尽春将困
李煜（五代）

樱桃落尽春将困，秋千架下归时。漏暗斜月迟迟，花在枝（缺十二字）。彻晓纱窗下，待来君不知。
采桑子 忆甲午北上过方顺桥，咏雏妓弹琵琶，有句“身与琵琶一样长”，稿已佚，以词纪之
聂树楷（清代）

记曾方顺桥头过，娇小雏娘。额点鸦黄。身与琵琶一样长。

略停声调停歌口，微送脂香。挽袖掀裳。索得缠头过别房。
破屋叹
陆游（宋代）

我年四十时，筑舍受一廛；岁月不贷人，殆将五十年。
初非楩柟材，既久理岂全。
惨淡窘风雨，亦复补破穿。
竹椽与绳枢，岂敢求牢坚。
今朝忽自顾，衰疾方沉绵，不知此残躯，与屋谁先颠？粥药幸粗给，儿稚满目前。
歛藏虽甚薄，犹胜死道边。
一笑推枕起，无酒亦陶然。
发龙江和同官王洪之作时使节之长沙
王称（宋代）

朝发龙河津，驾言适南楚。顾兹念王程，临流不遑处。

是时长风念，遥空霁疏雨。群山坐灭没，千里但延伫。

岂不怀友生，幸此息辛苦。归命谅有期，毋为惜乖阻。
行路难
李裕（元代）

行路难，路悠长，壮年委身事君王。明镜绿发能几时，不觉两鬓垂秋霜。

君不见陆士衡，空叹华亭白鹤鸣。又不见张季鹰，秋风忽动江东情。

人生富贵有天命，知机自古称为明。行路难，难为言。

沧江一棹且归去，柴门深巷横云烟。
艮岳百咏 留云石
李质（唐代）

白云何事苦留连，中有嵌空小洞天。却恐商岩要霖雨，因风时到日华边。
晚雪示阎仲孺
晁补之（宋代）

拂檐点砌静如沙，无限寒林顷刻花。
明日穷檐深一尺，不知何处觅袁家。
席上如统制傅公韵
陈天麟（宋代）

迟迟春永昼如年，芳草池塘属惠连。
一笑谁云今易得，四并须信古难全。
山围锦绣将军树，云遏笙歌刺史天。
不向向光共流转，恐辜柳絮与榆钱。
南康
张埴（宋代）

彭泽鳞鳞水，匡庐漠漠烟。
朝昏鱼作市，伏腊蚌为田。
不共刘伶酒，惟同范蠡船。
膊山千八百，恨未脱珉镌。
梅
方回（元代）

玉楼仙去老逋坡，天下诗人奈尔何。
茅舍一枝元不少，水村千树未为多。
力排杀气回元造，善保阳神养内和。
暗处寻香疏认影，可容冶思羡凌波。
僧师源画观音赞
陆游（宋代）

三世如来同一鬨，大雨料作補陀梦。
佛子无财可修供，尺纸寸陀俱妙用。
寳缨天冠儼四众，长年造极筆愈纵。
唯师鲁公为作颂，十方世界俱震动。
颂古一○一首
释子淳（宋代）

一点灵明六不收，照然何用更凝眸。
个中消息人难委，独有虚空暗点头。
赠冒武昌南还
张羽（凤举）（明代）

五十岩廊定不迟，黑头郡节亦相宜。玉除晓日瞻龙衮，江夏春风废茧丝。

门士无书通荐藁，野人有祀到生祠。归舟千里衡湘水，明月清秋总入诗。
奉答方誉子枉顾草堂留赠之作次原韵 其二
屈大均（明代）

却幸穷愁得著书，萧条长守故山庐。神仙未遣都无分，农圃何妨遂不如。

陶氏儿争惟纸笔，郑公宾笑是耰锄。白衣终与春秋老，文艳看君献子虚。
丁卯元日十首
刘克庄（宋代）

物贵皆缘自币轻，丝身谷腹费经营。
公卿文学方矛盾，黔首何时见太平。
古诗四首奉寄陈宗之兼简敖臞翁 其四
陈鉴之（宋代）

亭亭会山阁，四面秋澄鲜。槃礴一代英，披衣俯飞鸢。

迩来几星聚，清樽压云烟。九转得奇诀，分惠毋独仙。
赐房玄龄
李世民（唐代）

太液仙舟迥，西园引上才。
未晓征车度，鸡鸣关早开。
汉老弟生朝
虞俦（宋代）

风流曼倩碧云仙，惯见儿嬉寿母前。
莫讶科名后馀子，要教富贵出长年。
鹅黄新酿香浮甕，雁翅横秋影接天。
端的姮娥消息近，南坡丹桂已开先。
题壁
吴颖芳（清代）

贮酒西风破冷初，澫花闲馆鲙鲈鱼。年年襦夹装新絮，一盏秋镫夜读书。
虞美人 窗前燕支桃盛开，而人面桃未放，戏拈此
沈纕（清代）

窥窗映竹临金井。一片红芳影。尽将双颊著胭脂。引得蜂狂蝶闹、已多时。

玉人娇面偏藏匿。未肯呈春色。晓风频把晓妆催。只是羞它浓艳、怕争开。
上张廉访三首
熊禾（元代）

书生久叹三纲绝，天道那无一发存。
东海不须更忧旱，迩来一妇已无冤。
仙掌
李纲（宋代）

玉指纤纤烟霭中，挥云映日掌微红。只疑华岳留踪后，更向闽山映碧峰。
喜余舅至衙家中儿孙寄来短衫龙眼等物
黄公辅（明代）

久无消息度湘湖，一纸平安喜欲呼。乡果沾唇情似蜜，布衫适体爱如乌。

一官自笑无长物，八口犹怜有宿逋。秋到疏帘蛩渐语，感时转忆沼边凫。
韶石歌韶州太守席上作
屈大均（明代）

使君五马从韶阳，春融开宴来仙羊。誇予韶石三十六，芙蓉一一摩青苍。

韶阳千里尽奇石，各为根株森相望。箨龙拔地动千丈，大小削成纷圆方。

瑶篸玉柱千万计，排立有时如堵墙。巨灵荡踏苦无力，岩岩铁壁当中央。

使君拄笏韶石下，氤氲紫翠流衣裳。双峰左右接天阙，二楼高下临皇冈。

重华对越俨精爽，二灵彷佛非鸿荒。神明沕穆合古乐，箫韶日夕深微茫。

南薰再鼓解民愠，玉琴之外无陶唐。香炉宝盖试击拊，安知不可仪凤凰。

无声之乐道所贵，期君肉味长相忘。
夜雨再用都倅韵
周紫芝（宋代）

半世常愁夜雨零，断肠无复鬓丝青。又将船舰舟中梦，移入梧桐叶上听。

凉吹渐欣归枕簟，好诗那更似鸾铃。欲知多少江湖兴，病眼无眠彻晓醒。
观丽人走马
陈言（明代）

玉鞍初跨柳腰柔，娇眼如波入鬓流。
翠袂半将遮粉臆，掉鞭横过小江楼。
和奇父再寄首韵奇父易用
胡寅（宋代）

酒影何时有画蛇，灯光不必罩红纱。
幸能真率时添菜，未忆柔红笑捧茶。
世路风波常起伏，醉乡田地绝隆漥。
爱公诗句如清瑟，逢比流鱼感瓠巴。
蝶恋花 其二 和
赵长卿（宋代）

征帆一缕转弯斜。惊鹭起汀沙。点点随风逆上，满江飞破残霞。

楼前光景，楼心红粉，蝉翼轻纱。却忆钱塘江上，曲栏横槛他家。
三用出郊韵三首 其一
吴潜（宋代）

从来此地出高官，绮屋连云画里看。十里湖光多样好，百年人事几回残。

菰蒲带露枝犹湿，䆉稏逢晴把便乾。乐岁何妨歌乐职，簿书缠缚敢辞难。
饮马长城窟行
佚名（两汉）

青青河畔草，绵绵思远道。
远道不可思，夙昔梦见之。(夙昔 一作：宿昔)
梦见在我傍，忽觉在他乡。
他乡各异县，辗转不相见。
枯桑知天风，海水知天寒。
入门各自媚，谁肯相为言？
客从远方来，遗我双鲤鱼。
呼儿烹鲤鱼，中有尺素书。
长跪读素书，书中竟何如？
上言加餐食，下言长相忆。(餐食 一作：餐饭)
孟秋八日夜伯寿仲理过予同访俊步月入城南书
赵蕃（宋代）

昨夕城南来，郁郁张园窥。
坡头步荦确，墙下循委蛇。
今夕复何夕，二妙爰集兹。
重为南坡行，因作张园之。
无风幽自凉，有月光仍滋。
菱荇与草树，陆离间参差。
卷云一举趾，濯清久支颐。
空无十丈莲，湛此数顷池。
堤柳有倒影，画手不可施。
爱之不能已，遂许他夕期。
昔人安在哉，万里鲸鱼骑。
神游傥来欤，恍惚不可知。
林园想巾履，编简遗书诗。
怀人渺无尽，乐处翻成悲。
寄夷白坦然
吴则礼（宋代）

夷白不应忘北湖，住持事繁无近书。
北湖头白更馋相，何日从之听木鱼。
松江莫生廷韩远来见访比归赋赠
王慎中（明代）

文采翩翩正少年，机云以后仍生贤。
已见驰声嵩洛下，却来吟眺楚江边。
扁舟泊近西淮柳，客舍时沽南市酒。
路果纷投骏马前，山衣寄换新莺后。
风流绝世美何如？一片瑶枝出树初。
画舫夜吟令客驻，练裙昼卧有人书。
敝刺蒙茸怀袖里，入门相访眉间喜。
非才远谢汉中郎，率尔为君行倒屣。
司徒侍中贾魏公挽辞二首
苏颂（宋代）

仁圣隆儒有汉风，平津经术位三公。
君臣契合千龄际，文武名三二纪中。
再谢貂蝉深畏宠，屡提貔虎不言功。
一朝宾客衔悲散，寂寞延贤阁向东。
秋兴
方一夔（宋代）

笑呼筇竹过溪东，摵摵秋声到井桐。落日远山疑有雨，孤村古树欲攒空。

贪嘶马饱衔花草，趁食鱼肥堕水虫。归对书檠人不寐，乡愁怕入梦魂中。
出京郑张王三子觞予祠亭作四首 其三
皇甫汸（明代）

昔与君交者，乃自吴趋见。一朝越江浔，千里返燕甸。

谒帝承明庐，伊予蒙嘉荐。已倾金雘心，复接琼枝面。

忧或枉惠劳，乐亦同酣宴。投分踰三载，恩爱两无变。

宁期谢朝寺，重与异乡县。临觞心若焚，把袂泪如霰。

努力崇令德，毋谓名可贱。
原
李峤（唐代）

王粲销忧日，江淹起恨年。带川遥绮错，分隰迥阡眠。

□□横周甸，莓苔阙晋田。方知急难响，长在脊令篇。
雨夜书感
陆游（宋代）

宦游四十年，归逐桑榆暖；皇恩念黎老，一官犹置散。
春残桃李念，风雨闭空馆，有怀无与陈，万事付酒碗。
近代固多贤，吾意终不满。
可怜杜拾遗，冒死明房琯。
慷慨讵非奇，经纶恨才短。
群胡穴中原，令人叹微管。
巫峡 其一
王十朋（宋代）

三峡江流七月平，全家东下叶舟轻。阳台得得收云雨，放尽峰峦照眼明。
子夜变歌三首
陆龟蒙（唐代）

人传欢负情，我自未尝见。三更开门去，始知子夜变。

岁月如流迈，春尽秋已至。荧荧条上花，零落何乃驶。

岁月如流迈，行已及素秋。蟋蟀吟堂前，惆怅使侬愁。
和友人春日山中即事 其二
欧阳澈（宋代）

杜门却扫绝机缄，砥节端如万仞岩。涧底无鳌休掷钓，路傍有草倩谁芟。

披襟嫩竹敲风细，支枕幽禽斗语喃。底事晓来无挟弹，为嫌屋上集乌馋。
虚谷志归后赋十首
方回（元代）

薄俗多端忤，残生底事成。
千成惊鹤化，万里厌鹏程。
能保中心定，悬知外物轻。
只嫌觅句甚，四海有诗名。
钓台
叶祖洽（宋代）

先生遗世者，长谢帝京尘。
一钓桐江水，高名万古春。
客星曾犯座，天子不能臣。
台下千帆过，风波愁杀人。
崇山堂五咏为通判大乐张侯赋 其五 崇山堂
释德洪（宋代）

襄阳林壑精神处，此地正如眉目间。笑看弓弯弄云水，风流那减谢东山。
题富山汪王庙
胡炳文（宋代）

虬髯人出鹿归唐，多少英雄失故乡。昔日六州曾捲土，此邦千故尚尊王。

高陵夜雨鸣弓剑，原庙春风洁豆觞。灯火万家元夕夜，谁悲狐兔满连昌。
安禄山古谶
佚名（唐代）

两角女子绿衣裳，端坐太行邀君王，一止之月必消亡。
丙申岁余在京师乡人陈景回自南来弃其官得太
苏洵（宋代）

岷山之阳土如腴，江水清滑多鲤鱼。
古人居之富者众，我独厌鲤思移居。
平川如手山水蹙，恐我后世鄙且愚。
经行天下爱嵩岳，遂欲买地居妻孥。
晴原漫漫望不尽，山色照野光如濡。
民生舒缓无夭扎，衣冠堂堂伟丈夫。
吾今隐居未有所，更后十载不可无。
闻君厌蜀乐上蔡，占地百顷无边隅。
草深野阔足狐兔，水种陆取身不劬。
谁知李斯顾秦宠，不获牵犬追黄狐。
今君南去已足老，行看嵩少当吾庐。
童丱须知 其四
史浩（宋代）

榱题数尺耸高堂，得志吾人正未遑。若有贤名并德行，茅茨之下亦风光。
雨后往视田园同田熊二子二首 其二
李梦阳（明代）

雨暵自有期，岁功讵云差。昨来偶滂沱，万物皆颜华。

晴晨子见过，毅然巾我车。荒径蹄辙稀，泽国疏桑麻。

长风起修林，夕响连蒹葭。芁芁南山豆，离离东陵瓜。

怀古看行云，矫首徒咨嗟。
扇
宋伯仁（宋代）

师璋今有几家同，名重蒲葵价亦穹。
髹柄但夸千缕骨，不知曾未掩西风。
河传 李云田为少君宝镫买婢扫镜
陈世祥（清代）

今日。非昔。向妆台畔，耐卿小立。一双艳玉总生香。

问郎。柔情那一长。

郎憨故把人来搅。和人好。不顾人儿恼。对花枝。不语时。

寻思。愁深郎不知。
寄陈择之
赵蕃（宋代）

几向图经问水源，未知蜀道远如天。
书题无自寄鸿雁，鸟语不堪闻杜鹃。
已自革堂参句法，更于锦里醉风烟。
使行万里无空反，乞与新诗到处传。
即事
杨冠卿（宋代）

未办因人出，时歌不我过。
墨泓云脚乱，药鼎雨声多。
三篾阅浮世，把茆营懒窠。
肯将犹在舌，容易说干戈。
和陶命子韵示津调官
吴芾（宋代）

我本白丁，恩及童孩。
虽由先德，亦自书来。
汝诚博古，为世实才。
时或未遇，又何慊哉。
中书傅钦之侍郎挽词三首 其三
韩维（宋代）

壮节淹鹏海，高年集凤池。谟猷未及展，箫鼓已成悲。

经擿留天幄，书囊入殿帷。伤心济源道，无复故人期。
送节大德归阙
齐己（唐代）

西京曾入内，东洛又朝天。圣上方虚席，僧中正乏贤。

晨光金殿里，紫气玉帘前。知祝唐尧化，新恩异往年。
季春贺门人陈廷瑜新婚 其三
苏继朋（清代）

惟读书人能好色，是真名士许多情。画眉千古传佳话，何似齐眉不唤卿。
文宣王及其弟子赞
宋高宗（宋代）

先觉既位，簪履并驰。
尚德君子，尔乃兼之。
羿奡可惭，禹稷可师。
三复此道，载观白圭。
虫灾艰食赋以遣意
周士彬（清代）

力稼冀有秋，螟蟊害摩芑。非无负郭田，突烟寒不起。

携镵斸土芋，矻矻云山里。盈筐遂忘疲，持归饷妻子。

杜陵劳拾橡，柴桑欣采苡。身悴神常怡，先民安素履。

喈喈林杪禽，饱葚声欢喜。何人抱穷愁，戚戚成愚鄙。

抚琴写素怀，松月明窗几。天怜乐饥人，丰年行转矣。
悯俗
陆游（宋代）

蚩蚩之氓不自觉，顾笑吾曹安淡薄。
携女数千行问法，腰钱钜万仍骑鹤。
岂知此事不两得，刍豢何可参毒药？野狐出林作百态，击下髑髅渠自怍。
老氏五千本清静，杨雄太玄惟寂寞。
但能於此尊所闻，万卷丹经尽糟粕。
题过廷章所藏钱惟心墨竹石
倪谦（明代）

箨龙叶战风泠泠，满耳秋声生翠屏。便好参差裁绿玉，九苞鸣凤在虞廷。
绝句
佚名（唐代）

石沈辽海阔，剑别楚山长。会合知无日，离心满夕阳。
与崔策登西山
柳宗元（唐代）

鹤鸣楚山静，露白秋江晓。连袂度危桥，萦回出林杪。
西岑极远目，毫末皆可了。重叠九疑高，微茫洞庭小。
迥穷两仪际，高出万象表。驰景泛颓波，遥风递寒筱。
谪居安所习，稍厌从纷扰。生同胥靡遗，寿比彭铿夭。
蹇连困颠踣，愚蒙怯幽眇。非令亲爱疏，谁使心神悄。
偶兹遁山水，得以观鱼鸟。吾子幸淹留，缓我愁肠绕。
哀马
梅尧臣（宋代）

瘠彼单于马，赠我信都侯。
信都恶顽恶，不使服车輈。
我从南土恶，涉河假扁舟。
将趋未央朝，无乘谁可求。
信都固朋义，百乏能以周。
遗此燕山骏，买鞯安辔头。
朝斩一束刍，夕煮一盎麰。
渐平峥嵘骨，幸骑历冬秋。
自春锁礼闱，既出被轻囚。
饱秣不复驾，狂跃如生虬。
更番一老卒，湔刷常预愁。
前欲往城东，始跨人立侔。
首落而尾掷，衰躯几坠投。
迩者将赠金，行当谒冕旒。
私呼贵邻兵，言调变驯柔。
晨往及暮还，踣地气不收。
彼兵隶天厩，国马皆仰驺。
其能量马力，国马安得稠。
以吾穷使然，尔能亦可羞。
送李副郎士达终养
祁敏（明代）

一疏为高堂，非缘松菊荒。白云穷望眼，秋色照归装。

暂束新袍笏，仍娱旧綵裳。金门非忍别，事主日犹长。
次韵赵教授
陈造（宋代）

携孥西垒复东城，触处千愁百恨生。
如许尧民艰粒食，未应汉法废常平。
爱君长策三农重，泥古迂儒一芥轻。
会略文移倒陈廪，一时骨肉慰皇情。
画壁
邓深（宋代）

松柏双双夹竹青，来游仙客称闲情。
一时幻出谁能尔，四者依然太瘦生。
郁郁相交堪掬翠，昂昂自得若闻声。
如何艳冶容繁杏，殆恐人嫌境过清。
偈颂七十六首
释师范（宋代）

三分光阴二早过，灵台一点不揩磨。
贪生逐日区区去，唤不回头争奈何。
登东少梁山禹庙眺黄河歌呈同游诸公
王又旦（清代）

少梁山势何岧峣，林烟漠漠风萧颾。典午祠堂一百丈，此山对峙相争高。

客言禹庙登临好，空濛万里无尘嚣。桑柘刺眼槐花落，来穿萝径同游遨。

龙门直下五十里，秦山晋树相周遭，云气苍茫看不见，青天一豁奔惊涛。

七月暑退蝉鸣号，雨脚欲下风雷交。鲸鱼逞怒呼其曹，两河左右纷动摇。

呜呼战伐经几载，木罂渡口横弓刀。昔自楚归岁在卯，夜携八口趋中条。

间道汾阴止河浒，欲披葭菼寻渔舠。隔岸人家闻吠犬，望庐不到心徒劳。

一从朝那来效顺，甲兵如雪都潜销。吾党高卧饱闲散，不妨老作韩山樵。

西来凉气入乌帽，祇应饮酒持霜螯。向夕客散不须约，通林明日还连镳。
忆王孙
李玉照（清代）

幽闺深闭日如年。临镜无心整翠钿。赢得愁肠两处牵。

思淹淹。裙带闲拈花柳边。
西归出斜谷
雍陶（唐代）

行过险栈出褒斜，出尽平川似到家。

万里客愁今日散，马前初见米囊花。
临安送郑左藏
陈宓（宋代）

华发萧然入帝城，如何直道尚迂迟。
从来白璧称和氏，安得黄金到不疑。
归骑正须夸疾速，慈颜想见倍欢怡。
人生最是团栾乐，况值薰风荔子时。
梅圣俞诗集中有毛长官者今于潜令国华也圣俞
苏轼（宋代）

诗翁憔悴老一官，厌见苜蓿堆青盘。
归来羞涩对妻子，自比鲇鱼缘竹竿。
今君滞留生二毛，饱听衙鼓眠黄紬。
更将嘲笑调朋友，人道弥猴骑土牛。
愿君恰似高常侍，暂为小邑仍刺史。
不愿君为孟浩然，却遭明主放还山。
宦游逢此岁年恶，飞蝗来时半天黑。
羡君封境稻如云，蝗自识人人不识。
满庭芳·雨洗长空
赵长卿（宋代）

雨洗长空，风清云路，又还毕备佳期。夜凉如水，一似去秋时。佳佳银河浪静，星桥外、香霭馡馡。霞轺举，鸾骖鹊驭，稳稳过飞梯。经年，成间阻，相逢无语，应喜应悲。怕玉绳低处，依旧睽离。和我愁肠万缕，嫦娥怨、底事来迟。广寒殿，春风桂魄，首与慰相思。
和郭澹溪
释道璨（宋代）

秋气入我窗，秋风吹我裳。
可人溪上来，语妙齿颊香。
余味彻肝肺，散作六月凉。
苦吟有天和，不知正无妨。
譬如丛生兰，无人亦自芳。
明珠遗我把，烂烂照乘光。
疾风驾沧海，世波正茫茫。
老气盖九州，老眼隘四方。
黄尘暗长淮，蒹葭然苍苍。
醉草马上檄，举瓢酌天浆。
云开帝星明，妖彗收光芒。
长江砥样平，鸥鸟不泱泱。
照影东湖滨，矫首看横翔。
钓竿拂珊瑚，凉意满归航。
到海得明月，寄我毋相忘。
送陈公辅采石山长
汪泽民（元代）

矶伏金牛异，峰攒翠黛双。同游怀绝景，相望只邻邦。

春鲚宜供酒，灵犀莫照江。此行应最乐，山水在书窗。
古风五十九首·其十四
李白（唐代）

胡关饶风沙，萧索竟终古。
木落秋草黄，登高望戎虏。
荒城空大漠，边邑无遗堵。
白骨横千霜，嵯峨蔽榛莽。
借问谁凌虐，天骄毒威武。
赫怒我圣皇，劳师事鼙鼓。
阳和变杀气，发卒骚中土。
三十六万人，哀哀泪如雨。
且悲就行役，安得营农圃。
不见征戍儿，岂知关山苦。
李牧今不在，边人饲豺虎。
送僧绎
皎然（唐代）

斜日摇扬在柳丝，孤亭寂寂水逶迤。

谁堪别后行人尽，唯有春风起路岐。
题徐惟得冲漠斋十二绝 其五 化人蹑景
胡应麟（明代）

振袂翩翩到北辰，中天城阙跨金银。谁言半亩差容膝，十二瑶台属化人。
卢申之载酒舟中分韵得明字
赵师秀（宋代）

闲人闲处住，载酒荷高情。
小舍宁容客，同舟却向城。
弄花忘昼暑，忧谷念秋晴。
归路虽无月，银河亦自明。
感山读萝湖野录呈云卧庵主 其一
释居简（宋代）

住山活计一般无，不数朣朣照乘珠。试探箧中何所有，珠回玉转一萝湖。
桃花源
葛一龙（明代）

一涧入苍烟，千花绕涧边。
花开与花落，流水送流年。
上元夜效小庾体
崔知贤（唐代）

今夜启城闉，结伴戏芳春。鼓声撩乱动，风光触处新。

月下多游骑，灯前饶看人。欢乐无穷已，歌舞达明晨。
偈颂八十七首
释慧开（宋代）

阴极阳生，日添一线。
独有山僧拄杖子，不属阴阳迁变。
芦山寺
舒坦（宋代）

昨日南山今北山，山南山北几时还。
世人只道僧閒好，未必僧閒似我閒。
送耿好问亚卿癸西岳事毕还京
朱诚泳（明代）

圣皇忧旱为斯民，谒告名山简近臣。千里亢阳过十月，一时飞近遍三秦。

大烹牲腯劳歆飨，少宰精诚动鬼神。归去金銮烦奏对，于今民物已回春。
望江南（八月十四日望为寿，近有弄璋之庆）
向子諲（宋代）

微雨过，庭院净无尘。天上秋期明日是，人间月影十分清，真不明佳辰。

称寿处，香雾绕花身。玉兔已成千岁药，桂华更与一枝新。喜气满重闉。
送弟吁赴杭州后一日行草桥却寄
姚鼐（清代）

汝犹为客日，吾亦未归人。复有山川隔，宁同少小亲。

疏林更下叶，晚陌每扬尘。欲得长怀弭，弥如车转轮。
五马朝天行送严宗哲太守
朱诚泳（明代）

五鼓紞如天欲曙，喧传五马朝天去。朱轓皂盖引双旌，逸气摩空更轩翥。

文章太守真奇才，元驱五马从天来。霜蹄二十起云雾，遥遥复上黄金台。

黄金台高几千尺，凤阁龙楼绚晴日。台边五马系三花，入觐天颜述臣职。

年来善政满四方，口碑载道声洋洋。赐金增秩荷殊宠，永兴山水皆辉光。

知君此去追前烈，鼎鼐盐梅待调燮。古来郡守作三公，努力功名趁头黑。
和朱子发韵兼简青龙诸友二首 其二
赵师秀（宋代）

虽说京华住，西湖岂不清。病多妨野兴，贫甚损诗情。

插柳观春意，粘碑隔市声。松江几閒客，日夕听波鸣。
感秋二首
杨万里（宋代）

南国初凉日，东吴欲尽头。
露荷幽馥晓，云日澹光秋。
也爱西风爽，其如半老休。
蝉声与蛩响，计会两催愁。
数日不出门偶赋
陆游（宋代）

十二年来一日同，饭蔬略似诵经翁。
居家不拟依邻富，报国惟经祝岁丰。
冰涧乍通寒溜碧，兰丛新放露芽红。
闲门万化俱观尽，那用瞿昙更说空。
闲居
白居易（唐代）

深闭竹间扉，静扫松下地。独啸晚风前，何人知此意。

看山尽日坐，枕帙移时睡。谁能从我游，使君心无事。
题素尚斋
弘历（清代）

数间朴屋万山中，鹿豕为游溪壑丛。造物由来敦素尚，书生未壑诩家风。

霁空色朗依峰白，雨叶声繁点砌红。近岁遥年频捡挍，几番静悟不同同。
探芳信 湖上探梅，追忆君莲，用草窗韵
赵我佩（清代）

趁清昼。好岭上探芳，堤边载酒。只玉波无恙，青山尚依旧。

东风只得词人面，笑比梅花瘦。怕重来、软绿成阴，乱红飞甃。

何处笛声骤。正梦醒乌蓬，泪凝螺岫。湖水湖烟，相看断肠否。

剧怜冢畔香魂杳，往事空回首。感流光、又见春归细柳。
写竹寄匡世德先生
王绂（明代）

别来无物寄相思，千里聊将玉一枝。老去风流仍复在，制成箫管月中吹。
寄刘道士舄
张说（唐代）

真人降紫气，邀我丹田宫。远寄双飞舄，飞飞不碍空。
和冯济川题枯髅图
释妙喜（宋代）

只此形骸，即是其人。一灵皮袋，皮袋一灵。
平山堂 其一
黄裳（宋代）

一隅不见古扬州，惟有平山尚自留。且看江南山色好，莫缘花月起闲愁。
送灵武朱书记
刘得仁（唐代）

灵帅与谁善，得君宾幕中。从容应尽礼，赞画致元功。

连塞云长惨，才秋树半空。相如偏自惬，掌记复乘骢。
送客至灵谷
艾性夫（元代）

仙林路细出山腰，灵谷峰高入紫霄。
立石借为题字壁，倒松因作度溪桥。
雨花湿地人归晚，烟草迷川马去遥。
记得玄都种桃处，黯然分袂各魂销。
安溪
李新（宋代）

岸草绵绵一叶舟，野烟开尽水光浮。
寺连野竹微茫见，溪出寒山自在流。
愁里诗情随浩渺，鸟边春梦入钩辀。
泉嘶石鼎新茶熟，且为山僧更少留。
发冷水铺
张咏（宋代）

冷水东南去路赊，水边山掩见人家。
无端下马寻幽处，鸥鹭飞飞出荻花。
赠王法官
于石（宋代）

石作人言豕人立，或啸其梁阚其室。
道人叱咤鞭雷公，驭风骑其行虚空。
赤手缚鬼如缚虎，画地为牢通鬼语。
登坛摄将如有神，问其姓字皆忠臣。
生不求生以害仁，死犹赫赫濯厥灵。
百鬼啖尽何足恤，吾独因之三太息。
关云长，张睢阳，
凜然大节死不屈，至今日月犹争光。
荆州一失不复得，江淮保障谁之力。
欲为汉唐开太平，老天胡不留斯人。
过飞霜崖
谢廷柱（明代）

飞霜崖过霜台客，冻雨淋漓湿豸袍。试向山头立相对，崔嵬寒色欲争高。
过京口访茅秀才平仲
李英（清代）

暂系江边艇，寻君薜荔居。白云三径菊，落叶满床书。

纵酒疑元亮，传经似仲舒。慇勤还握手，别去忆双鱼。
世弼原上晚望和韵见寄因复之 其二
欧阳澈（宋代）

鸠杖吟行笑拨云，我疑贾岛是前身。名高郑谷耕烟叟，乐过严滩钓月人。

俯听鸣蛩争唧唧，潜窥宿鸟各亲亲。田家有秫俱篘酒，乘兴何妨遍访邻。
次韵答李清宇姜德光
周孚（宋代）

匆匆一席地，劳子数追寻。厚意嗟虚辱，衰年愧不任。

高怀元淡薄，妙语不崎嵚。老桧千寻直，寒泉百尺深。

世方憎落落，吾自畏骎骎。生计贫非病，羁穷古亦今。

未须悲龃龉，直可付呻吟。谁复明兹事，深思话此心。

空垂老任钓，莫辩伯牙琴。试采南山蕨，同君洁釜鬵。
西斋秋感二十首 其十九
方回（元代）

吾所学诗伯，近世惟二陈。稍换后山骨，复写简□□。

□□足活法，亦复窥天珍。妙年张文潜，晚节吕居仁。

书名始画屋，但疏勿与亲。雍容曳绅裾，彼为何等人。

去去白云外，保此诗酒身。我死或不死，汝死为埃尘。
七言何公南秘阁公会
沈遘（宋代）

公从书阁登词掖，西帅重归始五年。当日诸寮半荣落，后来几五杂愚贤。

斋前花树多新植，架上尘签乱旧编。嘉遇荣名时所贵，从容感咏属觞篇。
巫山一段云 其二 大孤山
吴绮（清代）

万顷明波碧，千寻夕照红。灵旗隐约在云中，凌波翠一弓。

莫把彭郎倚，谁将宓女通。大乔何事不从容，容易嫁江东。
鹊桥仙·才临复日
佚名（宋代）

才临复日，便逢生旦，料想门阑多喜。好将何物寿冰翁，但有个、新词为礼。如今已办，一千馀阕，尽按宫商角徵。一年一阕祝椿龄，自今日、从头数起。
赐刘能真三首
宋高宗（宋代）

忆昔辰江阻飓风，于今神马又成龙。
炎兴指日中原复，剩是茅君翊翼功。
嘲里人新婚
范成大（宋代）

冷艳頩容一笑开，休将鸾扇更徘徊。
箜篌细写归舟字，彷佛游仙梦里来。
潭州独步
殷尧藩（唐代）

鹤发垂肩懒著巾，晚凉独步楚江滨。一帆暝色鸥边雨，

数尺筇江物外身。习巧未逢医拙手，闻歌先识采莲人。

笑看斥鷃飞翔去，乐处蓬莱便有春。
偶见吟
邵雍（宋代）

富贵多傲人，人情有时移。
道德不傲人，人情久益归。
道德有常理，富贵无定期。
蒿莱霜至萎，松柏雪更滋。
劝酒
宋祁（宋代）

酌酒奉君寿，劝君慎勿辞。
只今举酒罢，已异行觞时。
波澜前后来，日月分寸推。
稚容不耐久，缟领无停缁。
独醒信劳人，兹事定何悲。
假令古无死，昼夜常倭迟。
正恐爽鸠乐，后人非所希。
客行河水东
戴复古（宋代）

客行河水东，客行河水西。
客行河水南，客行河水北。
行行无已时，朱颜变老色。
至人栖一方，庭户罗八极。
保心如止水，不受万物役。
有道肥其躯，故能适所息。
慈竹
许及之（宋代）

母子惟慈孝，心胸无棘荆。斑衣供稚子，深觉负平生。
陈蒲塘送端砚用韵为谢 其二
萧立之（宋代）

真盐铁使有云来，多少人怜白朴才。合趁闺班高处籍，尚携檄朴外间台。

劳君海怪探龙颔，赠我厨珍得豹胎。又俸前诗清似水，通群辟尽锁窗煤。
偶赋
刘克庄（宋代）

身已深藏畏俗知，客来邻曲善为辞。
偶弹冠起成何事，径拂衣归自一奇。
村饮妇常留烛待，山行童亦挟书随。
明时性学尤通显，却悔从初业小诗。
浪淘沙
丁翼（清代）

谁剪旧宫衣，春思迷离。南朝金粉未全非。愁绝玉钩斜外路，绿怨红凄。

紫陌画楼西，拾翠人稀。金钿委地茜裙低。二十四桥歌舞歇，只剩香肥。
侧犯 咏芍药
姜夔（宋代）

恨春易去。甚春却向扬州住。微雨。正茧栗梢头弄诗句。红桥二十四，总是行云处。无语。渐半脱宫衣笑相顾。金壶细叶，千朵围歌舞。谁念我、鬓成丝，来此共尊俎。後日西园，绿阴无数。寂寞刘郎，自修花谱。
题昭君画卷五绝 其二
陆文圭（元代）

妍丑何须问画工，美人终日侍宫中。奉春初计真堪恨，欲望单于敬外翁。
忆扬州
徐凝（唐代）

萧娘脸薄难胜泪，桃叶眉尖易觉愁。
天下三分明月夜，二分无赖是扬州。
说剑
陈燮（清代）

不是袁公术，聊从庄叟游。齿牙飞古雪，肝胆话清秋。

鸣自匣中出，言于天外留。怪他持寸铁，细碎辨恩仇。
浣溪沙 元宵公园
何振岱（清代）

灯火星桥夜未阑。云边林翠落春寒。月痕恰画旧红栏。

掩镜犹知霜鬓易，临觞始觉素心难。真疑天际似江干。
岳阳楼杂咏十二绝
胡寅（宋代）

范公才具济川舟，翰墨居然第一流。
第向遗文窥远意，原言忧乐继前修。
题皖山北濒江田舍
贺铸（宋代）

江转皖公山北流，萧闲人物美田畴。
一溪春水百家利，二顷夏秧千石收。
小市竹楼张酒旆，平桥松岛荫渔舟。
莫知农老何为者，几叶传封乐国侯。
春
贯休（唐代）

自来自去动洪炉，无象无私无处无。
回雁不多消气力，染花应处费工夫。
溟濛便恨豪家惜，浓暖深为政笔驱。
莫讶相逢只添睡，伊余心不在荣枯。
金台寺
林仰（宋代）

苍藓沿阶走细泉，青松翠竹照华轩。
高人倦作金毛吼，旅客来华玉版禅。
暖日迟迟晞宿露，微风淡淡逐寒烟。
茶瓯香秘蒲团稳，始觉林泉思邈然。
奉和夜听妓声诗
邓铿（南北朝）

烛华似明月，鬟影胜飞桥。妓儿齐郑乐，争妍学楚腰。

新歌自作曲，旧瑟不须调。众中俱不笑，座上莫相撩。
半山道中
杨韵（清代）

斜日满篷背，新凉何处招。山云间似鸟，闸水猛于潮。

岸曲深藏屋，林疏忽见桥。停桡寻古寺，烦暑一时消。
浪淘沙·重九前一日寄姊二首 其二
陈家庆（清代）

秋到画堂东。金井梧桐。北来南去问飞鸿。昨夜开筵人薄醉，面去花红。

消息恨重重。往事成空。人生常在别离中。悄倚危栏横短笛，凉月西风。
从京江至石头城作 其一
屈大均（明代）

潮去潮来怒未平，蕲王庙口客心惊。天风不断黄天荡，知是当年战鼓声。
送僧归太白山
贾岛（唐代）

坚冰连夏处，太白接青天。
云塞石房路，峰明雨外巅。
夜禅临虎穴，寒漱撇龙泉。
后会不期日，相逢应信缘。
武关第十三盘
朱嘉徵（清代）

武关道益隘，林壑生虚籁。浮云游子情，悠悠卷飞旆。

日月如两丸，却行石壁外。锁钥西南徼，势与函关会。

天险不可登，地险自雄大。百年成霸图，大风起丰沛。
偶吟自慰兼呈梦得（予与梦得甲子同，今俱七十）
白居易（唐代）

且喜同年满七旬，莫嫌衰病莫嫌贫。已为海内有名客，

又占世嫌长命人。耳里声闻新将相，眼前失尽故交亲。

尊荣富寿难兼得，闲坐思量最要身。
粤峰歌赠鸿胪梁君禹范
湛若水（明代）

粤峰积翠中天浮，下看南极南海流。手摩空青摘明月，超然更上五层楼。

丈夫立身崇德亦如此，临深为高窃所耻，一善成名止自止。

太山顶上不属太山，老夫自力以告诸贤。粤峰梁子听吾言，君有大笔大如椽，都城大笔谁拟伦。

正笔正心非小技，扩此正心天地位。天地之位何以云然，俯仰高卑健顺方圆在一字。

一字一画即一心，只此是学程伯子。墨雨浮云点太空，尽在梁君一目中。
情诗其十一
仓央嘉措（清代）

洞房一夜照花烛，卿卿嫁作他人妇。
相思如狂心如灰，为情憔悴向谁诉。
游西山寺
王十朋（宋代）

好山遗恨恐他年，冒雨登临兴浩然。避暑离宫闵吴主，横舟巨浪壮苏仙。

秋声萧瑟松风阁，岩乳清泠菩萨泉。山半有亭名可易，漫郎尤恶曲并圆。
薝葡篱
吴本泰（明代）

小白花山是也非，一袈裟地众香围。
若为金翅来栖宿，只有穿篱蛱蝶飞。
竹里
释居简（宋代）

一亩摇湘绿，漪漪与静宜。避人酬橘隐，延月赋襟期。

鹤至自华表，客来歌竹枝。谢家兰玉富，不似锦绷儿。
柏
陈师道（宋代）

用直宁论世，名成不待官。
低枝缘我有，偃盖到谁看。
秀色有新故，英姿无暑寒。
要为千岁计，岂虑万牛难。
借功明位
释正觉（宋代）

苹末风休夜正央，水天虚碧共秋分。
月船不犯东西岸，须信篙人用意良。
再次还鹤韵三首
陈造（宋代）

人家往往琴堪劈，谁定如翁肯放回。
他日飚轮驷修翮，衘恩当复誓云来。
向日葵
蔡添福（清代）

晓起娇姿正向东，黄昏转对夕阳红。倾心只解趋炎势，枉负滋深雨露功。
彭城会诗
谢晦（南北朝）

先荡临淄秽，却清河洛尘。华阳有逸骥，桃林无伏轮。
周脩武挽词
周紫芝（宋代）

懒随车马著冠裳，便筑华堂作醉乡。遮眼不知山几叠，供闲自有木千章。

平生阴德应无数，他日高门未可量。我亦元无谀墓手，斯文聊付起家郎。
怀李相之
王之望（宋代）

李子通家旧，人门孰与侔。
胸中足今古，皮裹贮阳秋。
尊酒怀清致，关山隔俊游。
江城携手地，春色黯离忧。
和史少庄登山韵三首
魏了翁（宋代）

毋谓支山险，此山能几何。
崎嵌十年梦，知历几蹉跎。
嘲刘郎诗
何逊（南北朝）

房栊灭夜火。
窗户映朝光。
妖女褰帷去。
躞蹀初下床。
雀钗横晓鬓。
蛾眉艳宿妆。
稍闻玉钏远。
犹怜翠被香。
宁知早朝客。
差池已雁行。
自江州司马授忠州刺史，仰荷圣泽，聊书鄙诚
白居易（唐代）

炎瘴抛身远，泥涂索脚难。网初鳞拨剌，笼久翅摧残。

雷电颁时令，阳和变岁寒。遗簪承旧念，剖竹授新官。

乡觉前程近，心随外事宽。生还应有分，西笑问长安。
行至罗江代者爽期得史者书复还涪滨径走富乐
程公许（宋代）

山中有何乐，淹留不复叹。
濯足涧泉碧，洗耳松风寒。
清磬度林杪，枯禅兀蒲团。
拙不会参请，幸勿催抽单。
寄胡皓时在南中
李乂（唐代）

徭役苦流滞，风波限溯洄。江流通地骨，山道绕天台。

有鸟图南去，无人见北来。闭门沧海曲，云雾待君开。
赵州和尚赞
释如珙（宋代）

有底道赵州说禅，近在口皮边，
远过河沙国，总描邈不著。
镇州出大萝卜头，是他亲见南泉。
观音壁上，挂个葫芦，
风吹不落。
孝宗皇帝挽词 其二
李祥（宋代）

授受唐虞盛，羹墙极继承。诚身唯业业，子道每烝烝。

寰海双亲养，通丧上圣能。独高惟孝德，万古仰徽称。
高方伯钦如入山
释函是（明代）

远客登山谈往事，无端并起刹尘心。水中有树还荣落，镜里无人非古今。

万里长空过雁影，千年画壁卧龙吟。凭君高著云霄眼，莫向浮生枉尺寻。
挽冬官周务斋先生三首 其二
林士元（明代）

少小共闾闬，抱璞自绮龄。君年十一二，诵读通五经。

靖江知令十，爱拟玉生庭。督学称佳士，高翔振凤翎。

果尔南宫捷，部曹扬芳馨。谁知藜阁暗，天上陨文星。
和曼叔憩永惠院
韩维（宋代）

立春月在季，我时如滍皋。
惊风扬红尘，颇有行役劳。
自骇兹刹胜，愿言憩骖镳。
前对高花繁，后视万竹交。
虚堂坐间敞，我辖忘载膏。
闻群戾止日，飞雨正萧条。
佳景忽在眼，恍如隔晨朝。
一吟竹边句，清思霭馀飘。
宇文德济约游财富庆值客不果从德济有诗次韵
李流谦（宋代）

午枕风轻睡足时，起来閒掩竹间扉。
登山剧欲君联臂，出户那堪客挽衣。
失脚半生沈世网，掀髯一笑见天机。
青山好去应须去，蘧瑗于今已觉非。
水鬼行
李超琼（清代）

山獐野獾皮生剥，翻面纫成衣倒著。四肢无缝上蒙头，似人非人形状恶。

渡口喧呼水鬼来，大小淩河冰始开。舟船未动车马怯，临流欲渡空徘徊。

是时水鬼真得力，百十为群蹲岸侧。踏冰泅水不知寒，性命一钱都不值。

辕驹脱鞔先牵过，车中客子仍坚坐。非关大雅妙扶轮，横截中流不颠簸。

行人蜷足升肩头，鬼能作马兼作牛。百物如山行李重，东西驮运何时休。

波声湱湱杂邪许，冰块如刀两骭苦。谁怜入冰冻如龟，只怪索钱横似虎。

索钱畀钱那厌多，但愁中渡挤入河。轻装细服汾西贾，苦说终朝不得过。

忽看一骑红缨到，群鬼攒眉息呼噪。官差护送敢稍迟，止有鞭笞无赏犒。

吁嗟乎河干鬼哭声悲辛，得钱送君君莫嗔。城中官署需规费，水鬼原来是土人。
和陶饮酒十首 其二
张诩（明代）

山居复何事，卧听松涛喧。先人有敝庐，亦在涧东偏。

高榜出层云，正对罗浮山。罗浮去虽远，神往复神还。

时逢采药人，箕踞松下言。
和子山陪使君游西湖三绝正月晦日
文同（宋代）

满眼垂杨照绿波，就中春意延先多。
不将歌管酬佳景，拟奈翠漪堂上何。
仁宗皇帝挽辞四首
王安石（宋代）

凭几微言绝，群臣涕泗挥。
哀号三级陛，缟素九重围。
天上仙游远，宫中御座非。
最悲帷幄侍，不复未明衣。
妙高台夜坐怀无可
施闰章（清代）

日落水烟起，茫茫连岸白。褰裳陟高台，凉月皎秋夕。

古人不我待，露气沾瑶席。忽忆龙眠叟，远引就禅寂。

桂岭旧担簦，匡庐复飞锡。游咏与之俱，屡折登山屐。

劝我学无生，危言同振溺。心迹未能并，出处尚狼藉。

解带思同游，天末久离析。人生无老少，皆为天地客。

东望海门深，南睇江云碧。岩壑留清晖，皓歌伤往昔。
九曲有感
洪适（宋代）

忽忽光阴转，骎骎华发添。迹陈三可叹，心赏四难兼。
句
周邠（宋代）

怪石参差蹲虎兕，乱峰重叠走龙蛇。
风入松 唤春
俞彦（明代）

唤春春总不回眸。只索休休。燕成翁媪莺成叟。更堪雨惨风愁。

一夜香魂无处，原来都在根头。

匆匆因甚逝波流。容易拌丢。艳阳如绣天如酒，恁般下得忙收。

赖有情人慰我，绿肥也亚红稠。
句
薛沆（唐代）

也知别有风光主，花蕾枝枝似去年。
渟潦澄翠
戴梓（清代）

一湾如釜四流归，绮縠风来岸草微。天影到潭云不渡，沧浪一曲浴鸿飞。
访鉴玄师侄
贾岛（唐代）

维摩青石讲初休，缘访亲宗到普州。

我有军持凭弟子，岳阳溪里汲寒流。
寄吕之寿
丘葵（宋代）

一灯清夜话，觉子颇真情。
世已无前辈，方予畏后生。
天涯共流落，岁晚独无成。
桐下来春约，飞鸿望寄声。
秋兴
王佐（汝学）（明代）

何处寻秋光，秋在梧桐上。昨宵白露下，一叶飘丹状。

今宵风雨声，叶叶堪惆怅。晓起视庭除，丹铺藉霜降。

呼童扫秋风，爱惜诗景象。且留秋光在，供我闲酬唱。
挽郑昂叔珪母蔡夫人二首
王迈（宋代）

绛幔谈经日，熊丸苦四时。
屡修堂上拜，亲炙母中师。
每羡萱堂乐，今成薤露悲。
一生同令共，共泣蓼莪诗。
本犀
陈著（宋代）

丹桂固应为密友，黄友自合让高芳。
夜来独立西风底，吹入诗肠咳唾香。
舟行六言
陈造（宋代）

风头正帆影驶，雨脚转天容开。
黄云覆野未极，青山趁人欲回。
和彦达过先公旧居有感
胡寅（宋代）

论文敩学两髫年，访旧同来雪上颠。
我步鲤庭心欲折，公登龙坂足何缘。
后凋尚喜无双士，不韡真惭大少连。
桂楫又浮湘水去，家山回首共凄然。
游黄华山和王庭筠韵 其二
李森先（清代）

何处飞泉不作龙，台高玉女自清风。忽然天际生奇想，定有真人出上宫。
次曾左司韵赠俞德瑞
陈造（宋代）

班荆同冒软红尘，一种东风两样春。
隽饮放君颜似赭，幽居怜我鬓如银。
简编自诳供良夜，要襋渠今有好人。
把酒若歌归缓缓，不妨折简唤东邻。
奉和林惠叔 其二
周行己（宋代）

世间同大宅，何处是安居。卧地有知足，栖巢亦晏如。

松楸怀旧隐，城市远先庐。衰病难堪责，交游喜渐疏。
汝南湾
马光祖（宋代）

当时只号汝南湾，后有三人住此间。
自谓逸民须隐约，并称贤士想高闲。
只缘水味都殊异，且欲邻居数往还。
好事有时相就饮，不妨铛脚对青山。
山村人暮归
林希逸（宋代）

点点残鸦过，孤村带落晖。篱边闻犬吠，山下有人归。

远岫连芳坞，长林绕翠微。云深认茅屋，风细飏征衣。

樵唱同寻径，猿惊为扣扉。夜深灯火下，儿女共依依。
次韵董廷器闺情 其七
倪谦（明代）

柳岸凉风透葛蕉，心旌愁绝正摇摇。兰舟去后知何处，新水空添没断桥。
东山
谢黻（宋代）

东山一何高，他山不足论。其间有玖石，乃是世人珍。

时与我数友，登高看嶙峋。悠然叹黄鹄，飞及下山云。

我友今年归，寂绝车马尘。问言家何许，正与此山邻。

想为携蜡屐，自往穷朝昕。斯游孰可陪，有意徒殷勤。

门前一溪水，清彻多游鳞。安得尺素书，问讯情所亲。

四时且终穷，明日是青春。便作隔岁别，感怀意未伸。

郊原共游地，我独行逡巡。重来望东山，晤语焉可闻。
七言四韵十六首
张伯端（宋代）

万卷仙经话总同，金丹只此是根宗。
依他坤位生成体，种向乾根交感宫。
莫怪天机俱漏尽，都缘学者尽迷蒙。
若人了得诗中意，立见三清太上翁。
赵元达妇孕不育后数日其犹子生一女子二子皆有戚戚之色戏作此诗开之
饶节（宋代）

十年不见陈惊座，二子相逢心亦可。高帝子孙果隆准，杜陵先生岂欺我。

甘陵夫子孕不育，世无元化操五毒。乳医袖手辄寤生，不药而喜神所福。

君家阿济颐未髯，颇恨生子不生男。人间久乏古烈女，世上多叹吾儿凡。

应当有子问贤否，弄璋弄瓦诗人口。木兰买马替爷征，班昭嗣兄成汉表。

人生得此二子者，安用痴儿闹昏晓。况君各自富春秋，有女如玉方好逑。

必欲商瞿有男子，殷勤更问东家丘。
海上口占
舒岳祥（宋代）

独步溪头冉冉风，莫云当面失前峰。近闻海戍移屯去，渔火滩头万点红。
次韵马少伊、郁舜举寄示同游石湖诗卷七首
范成大（宋代）

芜城老藓不知春，忽有柴门月色新。
芝草琅玕无锁钥，自无超俗扣门人。
冯先生访梅于成都西郊同游十五人分韵哦诗而积不与翊日先生分僧字属积作之
张积（宋代）

春回九地阳潜升，南枝破腊如酥凝。疏篱度香竹稍短，寒沙倒影溪流澄。

魁然老株忽骇目，雪鳞矫矫双龙腾。天公一叱困仆地，掀髯弄爪高曲肱。

长林望断千百株，奋首直欲青云凌。黎州太守和羹手，十里往看车呼登。

西江破晓郊路净，合簪者谁金兰朋。欢笑藉草飞大白，行厨载酒多于渑。

风花飘摇落杯面，漱齿浇胸如嚼冰。湘流之清岘山瘦，千古邂逅一笑兴。

却踏东风急回首，侵夜霜月寒生棱。入门未坐亟相诧，曰今见之生未曾。

成都胜事多四蜀，我欲问津云水僧。先生功成早丐身，未老重来醉倚藤。
怀远县
胡釴（清代）

百仞悬崖上，危楼望杳冥。城连晚云黑，天近午烟青。

设险通传箭，凭高胜建瓴。防边宁藉此，烽火已全停。
众乐亭
东方某（宋代）

重寻佳景冠南州，天与邦人作胜游。
百尺台成偏得月，四时花放不知秋。
当轩叠嶂高还下，傍槛长溪咽复流。
只道史君能共乐，有谁能会史君忧。
移官巴陵行有日矣书呈唐德舆程士和梁和仲于去非段元衡邢大声七首 其五
赵蕃（宋代）

有集能行世，初疑是古人。大波皆汹涌，小石亦嶙峋。

时誉归雠校，微官尚徼巡。竹塘春水满，双鶒会飞驯。
时人为阴凤语
佚名（隋代）

阴生读书不免痴。不识双凤脱人衣。
资敬云松
陈翰（清代）

云松何盘盘，端正起子敬。劲节自千秋，青霞纷四映。
明发康郎山下，亭午过湖入港，小泊棠阴砦。
杨万里（宋代）

大江日东流，我坐自向西。
亦复拜新月，不为学蛾眉。
恭惟月生处，下临故园池。
青松一万株，牡丹三千枝。
床下枕北山，檐前漱南溪。
岁岁身不到，夜夜鬼必归。
鬼归谅何益，梦觉心自怡。
鬼梦尚如许，而况真归兮。
前日至邬子，西山出湖湄。
如见乡人面，一笑相娱嬉。
旅情得暂欣，乡愁动长思。
今朝发康郎，一路能相随。
我船趋都昌，回首尚见之。
偶尔转港汉，极目烟水迷。
不得一揖别，悔懊庸可追。
别赋赏花一首
杨亿（宋代）

仙山灵沼五城西，晓日花光照彩霓。
露濯冰蠶铺瑞锦，风吹水麝拆香脐。
芳葩散採添蜂蜜，红片狂飘雜燕泥。
曾认壶中旧春色，桃源重到路犹迷。
欣欣亭
李大异（宋代）

门外青山收暮雨，林间归路出行人。
鹧鸪劝我早归去，拟斫钓筒收紫筠。
寄薛十七巨源
许景衡（宋代）

茅屋西山曲，携书喜见过。别离惊岁月，淹泊奈时何。

末俗皆浮诞，斯文肯琢磨。后生馀力在，吾意已蹉跎。
张道夫惠大小砚五走笔戏谢
姚勉（宋代）

蛾眉五砚列窗前，渍墨磨丹总可怜。
试向莺莺主人问，大鬟何似小鬟妍。
除夜
徐铉（宋代）

寒灯耿耿漏迟迟，送故迎新了不欺。往事并随残历日，

春风宁识旧容仪。预惭岁酒难先饮，更对乡傩羡小儿。

吟罢明朝赠知己，便须题作去年诗。
拟大明铙歌曲十八首 其十五 北征
胡应麟（明代）

明受命，海宇一。前元馀属负固北庭保其宅。团结党类以俟我衅隙，为我子孙慝。

皇帝遐思勿姑息。乃眷西顾以北征。桓桓大将，统兵亿万犁其庭。

犁其庭，心胆落。单于遁，绝大漠。
宿山中十首
刘克庄（宋代）

崖居供给少，不用犬防篱。
只恐偷儿黠，来窥壁上诗。
挂虎图于寝壁示秸秠
张耒（宋代）

画工出幻事，缟素发原薮。
萧萧白茅低，凛凛北风走。
眈然老于菟，举步安不骤。
目光炯只射，怒吻呀欲受，
彼彪掷其旁，文彩淡初就。
虽然窗形似，已足走百兽。
烦君卫吾寝，振此蓬荜陋。
坐令盗肉鼠，不敢窥白昼。
次韵仲弓见答
邹浩（宋代）

青衫白马吏天边，胸次长年只辋川。我愧无才似裴迪，亦缘春步见新篇。
颂古一○一首
释子淳（宋代）

等闲应问岂安排，一句全提隐顕该。
薄雾依依笼古径。孤峰终不露崔嵬。
施兄折赠苔梅将以二绝和韵谢之
程公许（宋代）

老干查牙裹绿苔，雪中能有几花开。
杜陵不耐香愁乱，更看幽人轻折来。
送僧游径山
王十朋（宋代）

潜涧家风不芜没，禅讲诜诜尽瓜葛。如今更有奇儿孙，云水飘然继衣钵。

径山禅伯僧中龙，向来名节真无双。我昔题诗已推许，两度相逢不曾语。

子今此行真得师，扫除妄想叩深机。我待衣冠挂林下，迟子归来话潇洒。
张次东中奉挽词三首 其三
李纲（宋代）

南国多奇士，如公岂易求。才高虽擅誉，命阨未封侯。

故宅风烟惨，新阡松桂幽。遥传一掬泪，为洒暮江头。
题定林壁
王安石（宋代）

定林自有主，我为林下客。
客主各有心，还能共岑寂。
枕上
陆游（宋代）

窗纸萧萧印月痕，数声新雁过江村。
孤愁不与梦俱断，羸老岂知身尚存？世事万端归蠹简，秋风百感集清樽。
荷锄家圃知何憾？犹胜生求入玉门。
元和癸巳岁仲秋诏发江陵偏师问罪蛮…寄荆南严司空
刘禹锡（唐代）

蛮水阻朝宗，兵符下渚宫。前筹得上策，无战已成功。

汉使星飞入，夷心草偃同。歌谣开竹栈，拜舞戢桑弓。

就日知冰释，投人念鸟穷。网罗三面解，章奏九门通。

卉服联操袂，雕题尽鞠躬。降幡秋练白，驿骑昼尘红。

火号休传警，机桥罢亘空。登山不见虏，振旆自生风。

江远烟波静，军回气色雄。伫看闻喜后，金石赐元戎。
池萍 其三
刘学箕（宋代）

风标漫与万花殊，可有尘埃染得渠。把住琼枝相晤语，只疑身在玉堂居。
奉和圣制送张说上集贤学士赐宴（赋得迎字）
源乾曜（唐代）

盛业光书府，征人尽国英。丝纶贤得相，群俊学为名。

宠命垂天锡，崇恩发睿情。熏风清禁籞，文殿述皇明。

日霁庭阴出，池曛水气生。欢娱此无限，诗酒自相迎。
发松至京口作
皇甫汸（明代）

嘉树言从南国移，君王方有灞陵思。根灵合遣烟霞锁，盖偃何妨雨露滋。

圣寿长如千岁实，桥山虚扈万年枝。此日使臣遥拜命，多惭草木被恩私。
踏莎行（谢人寄梅花）
周紫芝（宋代）

鹊报寒枝，鱼传尺素。晴香暗与风微度。故人还寄陇头梅，凭谁为作梅花赋。

柳外朱桥，竹边深坞。何时却向君家去。便须倩月与徘徊，无人留得花常住。
贺新郎（寿李端明）
程必（宋代）

袖手云溪畔。看人间、纷纷饥乌腐鼠，触蛮交战。便得金鱼垂玉带，多少雌黄点勘。算此语、必非河汉。直自弹冠班八座，更青春、数到期颐算。一段玉，无纤玷。

公难学处尤堪羡。全似□、泠泠秋水，体清形健。衮处从来高一著，那肯随人脚转。要须是、常见乾坤清晏。天意未教公猛去，要都俞、了却从公便。歌寿斝，朱帘卷。
依韵和韩子华陪王舅道损宴集
梅尧臣（宋代）

云低未成雪，寒气已侵席。
冻醪倾白浊，乾果列紫赤。
风微时破面，亭敞宜张帟。
来望野与通，古城何额额。
邀射弓钧开，破的翦羽白。
助中声喧呼，不觉屡倾帻。
醉惊一发功，谁许百金易。
非等将帅能，聊将宾友适。
中酒作暴谑，心亲语多剧。
吾侪固不羁，安可限常格。
去忌无俗流，起酌惊臧获。
八龙观诸韩，头角相戢迫。
参差玉峰前，爱慕不知夕。
谁嗟短景移，能使吝情释。
为贺主人翁，贤甥无久隔。
此会举世稀，频频奚所惜。
吕禹城见过
华察（明代）

直道多见黜，故人俱罢官。
偶来栖隐处，一尽平生欢。
日暮鸟飞疾，雪晴山气寒。
相过宁厌数，岁晚论交难。
嘲解十首
王迈（宋代）

一相当朝总百官，升沉只在笑谈间。
及门炙手趋炎火，倾国将身靠泰山。
子独何人蜉撼树，众皆重足虎当关。
仙舟已到蓬莱境，却被波神勒取还。
张帅干席上口占
刘过（宋代）

海树婆娑日出东，一年穷处已残冬。
春衫湿到西湖雨，魂梦觉来长乐钟。
梅掷白英楼压凤，灯挑红焰剑缠龙。
便教分阃持麾去，未惬平时锦乡胸。
十二时 其一
释咸静（宋代）

半夜子，心境俱忘正莽卤。撚转天关万象移，泥牛入海谁亲睹。
诗品二十四则。豪放
司空图（唐代）

观花匪禁，吞吐大荒。
由道返气，处得以狂。
天风浪浪，海山苍苍。
处力弥满，万象在旁。
前招三辰，后引凤凰。
晓策六鳌，濯足扶桑。
谒忠简公祠饯长子用宾赴池郡二首 其二
岑万（明代）

临流仗剑是英雄，绮席青尊一水中。送汝云霄天万里，念予衰朽鬓双蓬。

可人秋色还长昼，极目征帆挂远空。莫惮九华山路险，但携琴鹤晓凌风。
酬曾景建
李壁（宋代）

新有千丝明晓镜，旧无一画赞宵衣。
閒吟此外惟须饮，老觉人间万事非。
屋东
张耒（宋代）

苍鸠呼雨屋东啼，麦穗初长燕子飞。
竹里人家鸡犬静，水边官舍吏民稀。
溪声夜涨寒通枕，山色朝晴翠染衣。
赖有西邻好诗句，赓酬终日自忘机。
晨兴
吕本中（宋代）

书闱静若隐，钟到揽衣迟。花睡犹含露，莺歌方踏枝。

耘苔开曲径，考古韵新诗。谁识晨兴意，西山爽气时。
送姚姬传郎中归桐城
陈朗（清代）

君非不得意，欲返龙眠山。此日辞青琐，先期放白鹇。

宁贪解带乐，为恋舞衣斑。宛水流千里，邮筒寄莫悭。
送潘景升北游八首 其五
梅守箕（明代）

岁将大计，万国来朝。车骑驰骛，四牡有骄。翟茀错举，琮璜宣昭。

公车济盈，群策毕招。末士殉荣，通人见超。惟我正则，以嬉以敖。
遣仆
姚莹（清代）

仕宦谁最欢，家人及奴婢。岂惟饱暖求，亦有轻肥喜。

尔昆亦胡为，相从乃异是。家本沧海东，生无便捷技。

从余困鞍马，亲见军中事。南北讨乱民，防夷筑烽垒。

海氛几年靖，幸未亡一矢。扶病治军书，中夜辄数起。

凶夷既受缚，觳觫若羊豕。海外全境完，大吏或怒视。

时事局已成，孤臣志则已。喘息曾未苏，盘带遂三褫。

槛车实颠沛，囚服敢言耻！狱成幸免戍，入蜀更奉使。

冰山与雪窖，负痛入骨髓。已觉胫无毛，数见呼庚癸。

惟尔实相从，艰难仅不死。前后几十年，辛勤未一弛。

旦夕遭呵骂，或未免鞭棰。面无色怨嗟，背亦无訾毁。

贵贱常异交，安危不同理。翟公门上书，今古慨同轨。

惟尔以拙诚，一意相终始。我发已全白，尔岁未三纪。

蓬州始安居，酬赏尚有俟。病罢我则归，豢养今已矣。

负尔非一端，患难徒相倚。尔望本不奢，聊以劝义士。

相知有胡公，清峻善臧否。许尔入庑下，安寘及妻子。

勉事新主人，贞勤当自矢。长言述尔事，岁月易流驶。

百年会有尽，臣仆咸视此。
上杜相公
曾巩（宋代）

水为舟楫旱为霖，社稷生民注意深。
岂谓便辞黄阁议，翻然求就紫芝吟。
始终好古儒林士，进退忧时国老心。
只有声名随日远，不令功被管弦音。
诸生和韵复吟三绝 其三
陆文圭（元代）

地炉无分爇香沉，画尽残灰夜正深。窗外梅花消息动，要知子半是天心。
舍弟园亭与梁少仲黄汝纶小酌
区大相（明代）

为园幽涧曲，向水小亭开。贫有一瓢饮，闲能二仲来。

烟霞多旧隐，花树几新栽。高兴林中发，清吟步绿苔。
访李彦澄不遇戏题
练子宁（明代）

过门不入非我心，赠言敢拟瑶华音。澄江八月净如练，玄晖有约来相寻。
大行太皇太后挽词二首 其二
苏辙（宋代）

约己心全小，宽民德有馀。外家恩泽少，先后礼容虚。

原庙因前室，中朝避册书。功名不胜纪，四谥叹犹疏。
秋色
黄庚（元代）

虹影界开微惨淡，雁痕点破更凄清。
一番雨过天容碧，尽是西风染得成。
次韵吕晞朴九日见示
周紫芝（宋代）

敢乞兰金作诏泥，年今已是古来稀。一天细雨家何在，十载黄花客未归。

万事可怜俱老境，故人犹欲借馀晖。但当洗眼秋风里，饱看云鹏作意飞。
投曹文姬诗（文姬，长安中娼女，工翰墨，时号书仙）
任生（唐代）

玉皇前殿掌书仙，一染尘心下九天。

莫怪浓香薰骨腻，云衣曾惹御炉烟。
故侍读学士张公哀辞二首
司马光（宋代）

凶梦歌洹水，妖巢集戴鵀。
未尝余傣禄，无以具衣衾。
袁涣分仓谷，仇归赐府金。
他年纯固传，宁使令名沉。
寄孙路秀才
姚合（唐代）

幽居邻里少，江际复山阿。潮去蝉声出，天晴鹤语多。

老人能步蹇，才子奈贫何。曾见春官语，年来虚甲科。
京都怀双亲诞 其二
欧阳建（魏晋）

客厨向晚菜羹甜，细细风来淡月兼。南极星辉何处野，北堂人月此窗帘。

霞杯酒愧斯今酌，海屋筹将几度添。假寐梦魂缭绕去，罗浮天外万峰尖。
偈颂七十六首
释师范（宋代）

数百禅和数十州，褴襂破衲面掐搜。
诸方有道不肯学，甘共山僧拽木头。
句
冯京（宋代）

当时已自传衣钵，羞愧犹为食肉僧。
题窦伯山小隐诗六首 其一
王质（宋代）

栗里柴桑事事无，但言吾亦爱吾庐。扫开秋草门前路，恐有观潮访后湖。
夏诗
徐勉（南北朝）

夏景厌房栊，促席玩花丛。荷阴斜合翠，莲影对分红。

此时避炎热，清樽独未空。
和竹轩张史君来字韵二首 其二
王迈（宋代）

一自都门拂袖来，閒中岁月亦悠哉。填波精卫功良苦，享乐鶢鶋心自猜。

老矣力衰难运甓，偶然兴到且传杯。君侯若使居王所，片善还能采草莱。
卜算子 其四
蔡伸（宋代）

前度月圆时，月下相携手。今夜天边月又圆，夜色如清昼。

风月浑依旧。水馆空回首。明夜归来试问伊，曾解思量否。
感春十三首
张耒（宋代）

春郊草木明，秀色如可揽。
雨余尘埃少，信马不知远。
黄乱高柳轻，绿铺新麦短。
南山逼人来，涨洛清漫漫。
人家寒食近，桃李暖将绽。
年丰妇子乐，日出牛羊散。
携酒莫辞贫，东风花欲烂。
带雪海棠
何巩道（明代）

片片冰花不定吹，因风飞上锦城枝。冻痕流入多情处，冷晕含城半醉时。

暗尽彩云呈素女，抹成金粉失红儿。谢庭赋罢相如忆，西府春寒梦正迟。
奉和御製读三国志诗
夏竦（宋代）

家乘桑盖瑞，国富卧龙才。
汉水神晖彻，灵图密命开。
横天嘉气应，继日景云来。
傥管英雄器，三分亦殆哉。
偈二首
释慧南（宋代）

心王不妄动，六国一时通。
罢拈三尺剑，休弄一张弓。
颂古十八首
释宝印（宋代）

正月孟春犹寒，从头万种千般。
昨夜虚空落地，和风搭在阑干。
隔浦莲
方千里（宋代）

垂杨烟湿嫩葆。别屿环清窈。绀影浮新涨，夷犹终日鱼鸟，花妥庭下草。鸣蝉闹。暗绿藏台沼。
野轩小。敧眠断梦，闲书风叶颠倒。诗怀酒思，悔费十年昏晓。投老红尘倦再到。愁觉。悠然心寄天表。
普化和尚赞
释法薰（宋代）

走城郭，摇铃铎。
堂前吃生菜，触著驴性发。
勘破河阳木塔，擒下临济小卒。
嫌却镇州一城人，铎声已远青天阔。
二游诗·徐诗
皮日休（唐代）

东莞为著姓，奕代皆隽哲。强学取科第，名声尽孤揭。
自为方州来，清操称凛冽。唯写坟籍多，必云清俸绝。
宣毫利若风，剡纸光与月。札吏指欲胼，万通排未阕。
楼船若夏屋，欲载如垤土臬。转徙入吴都，纵横碍门闑。
缥囊轻似雾，缃帙殷于血。以此为基构，将斯用贻厥。
重于通侯印，贵却全师节。我爱参卿道，承家能介洁。
潮田五万步，草屋十余楶。微宦不能去，归来坐如刖。
保兹万卷书，守慎如羁绁。念我曾苦心，相逢无间别。
引之看秘宝，任得穷披阅。轴闲翠钿剥，签古红牙折。
帙解带芸香，卷开和桂屑。枕兼石锋刃，榻共松疮疖。
一卧寂无喧，数编看尽彻。或携归廨宇，或把穿林樾。
挈过太湖风，抱宿支硎雪。如斯未星纪，悉得分毫末。
翦除幽僻薮，涤荡玄微窟。学海正狂波，予头向中殳页。
圣人患不学，垂诫尤为切。苟昧古与今，何殊喑共目闋。
昔之慕经史，有以佣笔札。何况遇斯文，借之不曾辍。
吾衣任縠纑，吾食某糠敖。其道苟可光，斯文那自伐。
何竹青堪杀，何蒲重好截？如能盈兼两，便足酬饥渴。
有此竞苟荣，闻之兼可哕。东皋耨烟雨，南岭提薇蕨。
何以谢徐君，公车不闻设。
答傅郎诗
郗超（魏晋）

森森群像，妙归玄同。原始无滞，孰云质通。悟之斯朗，执焉则封。

器乖吹万，理贯一空。

昔在总角，有怀大方。虽乏超诣，性不比常。奇趣感心，虚飙流芳。

始自践迹，遂登慧场。

迹以化形，慧以通神。时欤运欤，遘兹渊人。澄源岭本，启此归津。

投契凯入，挥刃擢新。发悟虽迹，反观已陈。

暧暧末叶，运钟交丧。绵绵虚宗，千载靡畅。谁能慜中，仰谐冥匠。

并辔一方，明心绝向。

明向若易。潜行谅深。时惟同得。婉转嘿寻。望关启扉，披帷解衿。

情兴未足。祈我冲箴。

冲箴之往，岂伊璠玙。通无不畅，分靡不劬。何以融之，本际已无。

即心既尽，触族自虚。
经张子房庙诗
谢瞻（南北朝）

王风哀以思，周道荡无章。卜洛易隆替，兴乱罔不亡。

力政吞九鼎，苛慝暴三殇。息肩缠民思，灵鉴集朱光。

伊人感代工，聿来扶兴王。婉婉幕中画，辉辉天业昌。

鸿门销薄蚀，垓下陨欃枪。爵仇建萧宰，定都护储皇。

肇允契幽叟，翻飞指帝乡。惠心奋千祀，清埃播无疆。

神武睦三正，裁成被八荒。明两烛河阴，庆霄薄汾阳。

銮旌历颓寝，饰像荐嘉尝。圣心岂徒甄，惟德在无忘。

逝者如可作，揆子慕周行。济注属车士，粲粲翰墨场。

瞽夫违盛观，竦踊企一方。四达虽平直，蹇步愧无良。

餐和忘微远，延首咏太康。
送江阴簿江楚材先辈
宋祁（宋代）

黉舍久过从，清言服阿戎。半纶人结绶，一箭水分风。

行稻鲜原绿，攀花杂树红。羡君谈有助，新论得王充。
送欧阳辩监澶州酒
苏轼（宋代）

汗血驾鼓车，何従致千里。
纷纷糟曲间，欲试贤公子。
君家江南糟，濯足沧浪水。
却渡旧黄河，涨沙埋马耳。
由来付造物，倚伏何穷已。
当念楚子文，三仕无愠喜。